Diari Oficial de la Generalitat Valenciana


Sumari del DOGV 5123, del 27-10-2005 (2005/11331)

ORDE de 12 d'agost de 2005, de la Conselleria de Cultura, Educació i Esport, per la qual s'atribuïx la denominació específica dels Ports a l'Institut d'Educació Secundària de Morella.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   5123

Data del DOGV
:   27-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11995


Data del document
:   12-08-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Morella
    * ensenyament públic
    * centre d'ensenyament

ORDE de 12 d'agost de 2005, de la Conselleria de Cultura, Educació i Esport, per la qual s'atribuïx la denominació específica dels Ports a l'Institut d'Educació Secundària de Morella. [2005/X11357]  
El consell escolar de l'Institut d'Educació Secundària de Morella, en la sessió celebrada el 29 de juny de 2004, va aprovar sol·licitar per al mencionat centre la denominació específica dels Ports.  
Esta proposta va ser aprovada pel consell escolar municipal, en sessió celebrada el dia 9 de juliol de 2004 i disposa, a més, de l'informe favorable de la inspecció educativa de la Direcció Territorial de Cultura, Educació i Esport de Castelló, d'1 de desembre de 2004.  
Els Ports és la denominació d'una de les comarques del nord de la Comunitat Valenciana. És a partir de l'edat mitjana quan els pobles d'esta comarca van adquirint i forjant tot el seu patrimoni monumental, fortificacions i bells exemples d'arquitectura gòtica tant religiosa com civil. A continuació, el renaixement deixa un important llegat com els casalots i ajuntaments que s'edifiquen a la zona, que demostren l'auge econòmic que hi ha en eixos moments gràcies, principalment, al comerç de la llana. Durant els segles XVII i XVIII, coincidint amb el període barroc, l'arquitectura religiosa pren el relleu en la construcció o remodelació d'esglésies i d'ermites. Després d'una gran paralització econòmica patida durant dècades, esta comarca, junt amb altres que formen la regió del Maestrat, ha detingut el fort procés de despoblació gràcies a iniciatives turístiques: infraestructures, gastronomia, coneixement de l'entorn natural, monumental i històric. L'elecció d'esta denominació se centra en el fet que el citat Institut està ubicat en la dita comarca.  
L'article 13 de la Llei Orgànica 8/1985, de 3 de juliol, reguladora del Dret a l'Educació, establix que tots els centres han de tindre una denominació específica.  
L'article 3.2 del Reglament Orgànic i Funcional dels Instituts d'Educació Secundària (Decret 234/1997, de 2 de setembre, DOGV de 08/09/1997) establix que, creat el centre, el consell escolar del mateix podrà proposar a la citada Conselleria la denominació específica, després de l'informe previ favorable del consell escolar municipal, o si no n'hi ha del ple de l'ajuntament corresponent  
L'article 4.3 del Reglament Orgànic i Funcional de les Escoles d'Educació Infantil i dels Col·legis d'Educació Primària (Decret 233/1997, de 2 de setembre, DOGV de 08.09.1997), adaptable en la disposició addicional segona als centres específics d'Educació de Persones Adultes, establix que no hi podran haver al mateix municipi, centres amb idèntica denominació específica o que puga induir a error o confusió. El Registre de Centres Docents de la Comunitat Valenciana va certificar, el 21 d'octubre de 2004, que ja hi havia un centre inscrit amb la dita denominació específica a la localitat de Morella, i el 22 d'octubre va certificar que no hi figurava inscrit cap centre d'Educació Secundària amb la dita denominació.  
El cas és que a Morella, ja hi ha un altre centre docent amb la mateixa denominació específica. No obstant, lluny de contribuir a errors o confusions, genera una situació clarificadora el fet de saber que en la mateixa adreça postal estan ubicats l'Institut d'Educació Secundària i el Centre Públic de Formació de Persones Adultes, els dos amb la mateixa denominació específica: els Ports.  
En virtut d'això i fent ús de les facultats que em conferix l'article 35 de la Llei 5/1983, de 30 de desembre, de Govern Valencià,  
ORDENE  
Concedir la denominació específica dels Ports a l'Institut d'Educació Secundària de Morella, codi 41516930  
DISPOSICIÓ ADDICIONAL ÚNICA  
Esta disposició s'inscriurà al Registre de Centres Docents de la Comunitat Valenciana.  
DISPOSICIONS FINALS  
Primera  
L'orde produirà efectes des del dia de la publicació en el Diari Oficial de la Generalitat Valenciana.  
Segona  
Conforme al que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà presentar, potestativament, un recurs de reposició o bé plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant el conseller de Cultura, Educació i Esport en el termini d'un mes a comptar de l'endemà de la publicació.  
b) El recurs contenciós administratiu haurà d'interposar-se davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.  
València, 12 d'agost de 2005  
El conseller de Cultura, Educació i Esport,  
ALEJANDRO FONT DE MORA TURÓN